
A V I Z
asupra proiectului de Lege privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale

În     conformitate    cu    prevederile     art.   89    din     Regulamentul

Camerei Deputaţilor, Comisia pentru apărare, ordine publică şi siguranţă naţională a fost sesizată spre dezbatere şi avizare cu proiectul de Lege privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale, trimis cu adresa nr. 101 din  4 martie 2002 şi înregistrat la comisie sub nr. 32/143 din 5 martie 2002.

Potrivit prevederilor art. 60 din Regulamentul Camerei Deputaţilor, Comisia a dezbătut proiectul de lege menţionat mai sus, în şedinţa din 20 martie 2002 şi a hotărât, cu unanimitate de voturi,  avizarea favorabilă a acestuia,  în forma adoptată de Senat, cu următorul amendament privind radierea din evidenţa poliţiei a vehiculelor abandonate, măsură legală necesară în cuprinsul prevederilor prezentei legi.

În acest sens, propunem ca la articolul 10 să se adauge un nou alineat, alineatul (3), cu următorul cuprins: “(3) Dispoziţia primarului prevăzută la alin.(2), care nu a fost atacată în termen, se comunică de urgenţă organului de poliţie în vederea radierii din circulaţie a vehiculului.”
Autorul amendamentului este domnul deputat Ioan Oltei.
În    raport de obiectul şi conţinutul său, proiectul  face parte din categoria legilor ordinare.

